Dôvodová správa

Všeobecná časť

Návrh nariadenia vlády SR podrobnejšie upravuje požiadavky na výchovné a výchovno-vzdelávacie zariadenia pre deti a mladistvých, ktorých rámcová úprava je obsiahnutá v zákone č. 126/2006 Z.z. o verejnom zdravotníctve a o zmene a doplnení niektorých zákonov.  
V Slovenskej republike nie je táto problematika upravená. 
Zabezpečenie a plnenie požiadaviek stanovených v návrhu nariadenia vlády Slovenskej republiky bude zárukou pre naplnenie poslania výchovných a výchovno-vzdelávacích zariadení pre deti a mladistvých, ktoré spočíva najmä vo vytváraní primeraného sociálneho prostredia, vhodných podmienok na výchovno-vzdelávaciu činnosť a v dosiahnutí vysokej zdravotnej úrovne, predovšetkým v zmysle podpory a ochrany zdravia detí a mládeže.
Návrh nariadenia vlády SR je v súlade s medzinárodnými zmluvami a inými medzinárodnými dokumentmi, ktorými je Slovenská republika viazaná, a v súlade s Ústavou Slovenskej republiky a  so zákonom, na vykonanie ktorého sa navrhuje.
Navrhovaná právna úprava nebude mať dopad na štátny rozpočet, rozpočty obcí a vyšších územných celkov.

Doložka zlučiteľnosti
právneho predpisu
s právom Európskych spoločenstiev a právom Európskej únie

1.	Predkladateľ právneho predpisu:  
Ministerstvo zdravotníctva Slovenskej republiky

2. 		Názov návrhu právneho predpisu:
Návrh nariadenia vlády Slovenskej republiky o podrobnostiach o požiadavkách na výchovné a výchovno-vzdelávacie zariadenia pre deti a mladistvých 

3.	Problematika návrhu právneho predpisu:

a)	nie je upravená v práve Európskych spoločenstiev:	- primárnom
- sekundárnom,
b)	nie je upravená v práve Európskej únie:		- primárnom
- sekundárnom,
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4., 5. a 6. doložky zlučiteľnosti.

Osobitná časť

K § 1
Vymedzuje sa predmet úpravy v súlade so splnomocňovacími ustanoveniami.
K § 2
	Definujú sa pojmy na účely tohto nariadenia vlády.
K § 3
Úprava a dodržiavanie požiadaviek na vonkajšie priestory výchovných a výchovno-vzdelávacích zariadení pre deti a mladistvých a ich vybavenie vytvorí predpoklady na podporu a ochranu zdravia detí a mládeže počas ich pobytu v zariadeniach, a tým splnenie povinnosti stanovenej zákonom (§ 27 zákona č. 126/2006 Z.z. o verejnom zdravotníctve a o zmene a doplnení niektorých zákonov).

K § 4
Úprava požiadaviek na vnútorné priestory vo výchovných a výchovno-vzdelávacích zariadeniach pre deti a mladistvých, ich funkčné členenie a plošné vybavenie a dodržiavanie týchto požiadaviek je nutné z hľadiska ochrany zdravia detí a mládeže pri ich výchove a vzdelávaní v zariadeniach určených pre deti a mladistvých. Počas vývojového obdobia a dospievania jedinca sa vyskytuje viacero špecifických osobitostí, ktoré sa musia premietať do požiadaviek na vnútorné vybavenie výchovných a výchovno-vzdelávacích zariadení pre deti a mladistvých.

K § 5
Plnenie požiadaviek na učebne a ďalšie priestory, určené na výchovu a vzdelávanie vo výchovných a výchovno-vzdelávacích zariadeniach pre deti a mladistvých, zabezpečí primerané zmyslové, pohybové a citové zaťažovanie organizmu detí a žiakov v každom vývojovom období v rámci procesu výchovy a vzdelávania, čo je nutným predpokladom na zabezpečenie zdravých podmienok vývinu detí a mládeže. V súčasnosti platné právne predpisy rezortu Ministerstva školstva Slovenskej republiky v tejto oblasti neriešia problematiku výchovno-vzdelávacej činnosti z pohľadu vytvárania zdravých podmienok vývoja detí a mládeže.

K § 6
Plnenie požiadaviek týkajúcich sa členenia a vybavenia priestorov zariadení na osobnú hygienu detí a mládeže, ktorými sú umyvárne a záchody, a šatní a iných priestorov na odkladanie vrchného odevu vo výchovných a výchovno-vzdelávacích zariadeniach pre deti a mladistvých je nutné na výchovu detí a mládeže k základným hygienickým návykom a u detí najmladších vekových skupín na zabezpečenie osobnej hygieny počas ich pobytu v zariadení. Dodržiavanie osobnej hygieny a získanie správnych hygienických návykov tvorí jednu zo základných zásad ochrany a podpory zdravia mladej generácie. V súčasnosti platné právne predpisy rezortu Ministerstva životného prostredia Slovenskej republiky týkajúce sa technických požiadaviek na výstavbu, požiadavky uvedené v návrhu neupravujú.  

K § 7
Navrhuje základné požiadavky na zásobovanie pitnou vodou, vykurovanie, vetranie a na vonkajšie priestory výchovných a výchovno-vzdelávacích zariadeniach pre deti a mladistvých. Plnenie týchto požiadaviek vytvorí predpoklady na ochranu zdravia detí a mládeže pred poškodením zdravia v dôsledku nedostatku pitnej vody, nedostatočného vykurovania a vetrania (§ 13 zákona č. 126/2006 Z.z. o verejnom zdravotníctve a o zmene a doplnení niektorých zákonov), resp. nedostatočnej starostlivosti o vonkajšie priestory (§ 27 ods. 3 písm. c) zákona č. 126/2006 Z.z. o verejnom zdravotníctve a o zmene a doplnení niektorých zákonov), počas ich pobytu vo výchovných a výchovno-vzdelávacích zariadeniach pre deti a mladistvých.

K § 8 a § 9
Plnenie požiadaviek na prevádzku výchovných a výchovno-vzdelávacích zariadení pre deti a mladistvých, vrátane požiadaviek na výchovno-vzdelávaciu činnosť, vytvorí predpoklady na vykonávanie preventívnych opatrení spočívajúcich hlavne v opatreniach na podporu a rozvíjanie zdravia detí a mládeže a na predchádzanie poškodeniam zdravia v dôsledku neprimeraných fyzických a psychických záťaží pri výchove a vzdelávaní. 
Plnenie požiadaviek na režim stravovania detí a mládeže má význam pre správny rast a vývoj detského organizmu. Pravidelný a veku primeraný stravovací režim je predpokladom vypestovania správnych stravovacích návykov. Nutnosť úpravy požiadaviek na stravovací režim vyplynula zo zmien v našej spoločnosti, ktoré zasahujú podstatnou mierou aj do problematiky spoločného stravovania detí a mládeže. Do úvahy je nutné vziať aj skutočnosť, že výživa detí a mládeže hrá významnú úlohu v predchádzaní vzniku rôznych poškodení zdravia prejavujúcich sa často až v dospelom veku. 
V súčasnosti platné právne predpisy rezortu Ministerstva školstva Slovenskej republiky požiadavky na stravovací režim detí a mládeže a na výchovno-vzdelávaciu činnosť z hľadiska ochrany pred fyzickým a psychickým preťažovaním  neupravujú.

K § 10
Navrhuje náležitosti prevádzkového poriadku výchovných a výchovno-vzdelávacích zariadení pre deti a mladistvých v súlade so splnomocňovacím ustanovením § 35 ods. 1 písm. d) zákona č. 126/2006 Z.z. o verejnom zdravotníctve a o zmene a doplnení niektorých zákonov.

K § 11
Navrhuje účinnosť § 3, 4, § 5 ods. 1, § 5 ods. 3 od 1.6.2009 a § 5 ods. 2 od 1.6.2015.

K § 12
Navrhuje účinnosť nariadenia vlády na 1.jún 2006, kedy nadobudne účinnosť zákon č. 126/2006 Z.z. o verejnom zdravotníctve a o zmene a doplnení niektorých zákonov.